শ্যামল সেন কমিশনের দফতরে তালা পড়ে গিয়েছে দু’বছর তিন মাস আগে। অথচ কমিশনের আধিকারিকেরা এখনও তাঁদের প্রাপ্য বকেয়া পাননি বলেই শ্যামল সেন কমিশন সূত্রে জানা গিয়েছে। বকেয়া প্রাপ্যের মধ্যে যুগ্ম সচিব পর্যায়ের এক আধিকারিকের দু’মাসের সাম্মানিকও রয়েছে। 
প্রসঙ্গত, সারদা-কাণ্ড প্রকাশ্যে আসার পরে প্রাক্তন বিচারপতি শ্যামল সেনের নেতৃত্বে রাজ্য সরকার কমিশন গঠন করেছিল। সারদায় ক্ষতিগ্রস্ত আমানতকারীদের জন্য ৫০০ কোটি টাকার তহবিল ঘোষণা করা হয়েছিল সরকারের তরফে। দেড় বছর কাজ করার পরে ২০১৪ সালের অক্টোবরে কমিশনের দফতরে তালা পড়ে যায়। 
কমিশন সূত্রের খবর, তারপর থেকে একাধিকবার বলা সত্ত্বেও কমিশনের একাধিক কর্মী বকেয়া টাকা পাননি। যে সংস্থা কমিশনে গাড়ি সরবরাহ করেছিল, তারাও বকেয়া পায়নি। টাকা বকেয়া রয়েছে কাগজপত্র সরবরাহকারী এক সংস্থারও। কমিশনের এক কর্তার কথায়, ‘‘সরকারকে বিষয়টি জানানো হয়েছিল, কিন্তু তার পরেও টাকা পাওয়া যায়নি।’’ 

সূত্রের খবর, বিষয়টি নিয়ে সরকারের কাছে তদ্বির করেছিলেন স্বয়ং শ্যামল সেনই। তিনি প্রশাসনের এক গুরুত্বপূর্ণ কর্তাকে বিল বাকি থাকার বিষয়টি জানিয়েছিলেন। সংশ্লিষ্ট কর্তা প্রাক্তন বিচারপতিকে আশ্বস্ত করে বলেওছিলেন যে, ‘ফাইল রেডি আছে। কোনও চিন্তা নেই!’  কিন্তু তার পরেও সংশ্লিষ্ট ফাইল এগোয়নি বলেই জানাচ্ছে কমিশন। তবে কমিশনের এক কর্তার কথায়, ‘‘এর পিছনে কোনও রাজনীতি বা সরকারের গাফিলতি খোঁজা উচিত নয়। এ আসলে লাল ফিতের ফাঁস। কমিশন বন্ধ হওয়ার পরে পুরো প্রক্রিয়া ধামাচাপা 
পড়ে গিয়েছে।’’ 
এ বিষয়ে শ্যামল সেনের সঙ্গে যোগাযোগ করা হলে তিনি বলেন, ‘‘আমার প্রাপ্য টাকা বাকি নেই, এটা বলতে পারি। তবে কারও টাকা বাকি থাকলে সরকার যদি তা মিটিয়ে দেন, আমার ভাল লাগবে।’’